
Ajánlás

Kedves Olvasó!

Ezek gyermekeknek szóló versek, melyekben az ihlet adói az ételek. Napjainkban sok kisgyermeknél okoz nehézséget, hogy rendesen le​üljön az asztalhoz enni. Vannak, akik csak ímmel-ámmal eszegetnek, s a szülő képtelen meggyőzni őket arról, hogy az étel finom!

Verseimben próbáltam kedvelt és kevésbé népszerű ételekről is írni. A gyerekek sokszor, ha jó dolgokhoz tudják kötni az ételt, szívesebben esznek. Próbálok segíteni, hogy verseim mellett jót egyetek és jót igyatok otthon!

Szeretettel gondolok gyermekedre és kívánok minden napra jó étvágyat!

– Tóth Enikő, a szerző

Eszem-iszom

Egyél, igyál,

jól is lakjál,

asztalodnál

táncot járjál!

Megnősz nagyra,

bárki hallja,

ételt lassan,

tedd hasadba!

Főzelékek,

finom étkek,

az a lényeg,

mind egyétek!

Húsleves

Sárga levesben úszik a tészta,

répa is vár rád, sok vitamin,

édesanyád ahogy főzi, csak nézd ma,

mind megeszed majd, nincs vita min!

Sok puha zöldség könnyű varázsa,

húst is egyél majd, téged ölel,

így levesednek jó a hatása,

második fogás végre közel...
Tökfőzelék

Tök legyalulva,

indul az útra,

megy bele tejföl, nagy habarás...
Hosszú kaporból,

majd kicsi sóból,

készül az étek, könnyű varázs!

Rajta a feltét,

hús ma a vendég,

együtt a két íz, szép keverés!

Nagy nevetéssel,

kanállal kézzel,

ér el az élmény, jó kis evés...
Spenót
Zöldben a dombok,

erdei lombok,

zöld a spenótod,

mind ide jár!

Levélből főzik,

titkát megőrzik,

tejjel felöntik,

most ide vár!

Benne az élet,

tojásból képet,

sárga fehéres,

arca derű...
Lágy a kanálban,

egyél csak bátran,

boldoggá váltan,

ily egyszerű...
Gulyásleves

Gulyásleves íze,

magyaros

Magyaros,

Szép menyecske kincse,

takaros

Takaros,

Hagymát megsütötte,

íziben,

Íziben,

A szép húst rátette,

na igen,

Na igen!

Aztán a zöldségek,

ropogtak,

Ropogtak,

Fazékba bementek,

s elúsztak

Elúsztak,

Megfőttek sokára,

paprikás

Paprikás,

Ez lesz vacsorára,

nem vitás

Nem vitás!

Zöldborsófőzelék

Zöld golyók várnak,

mind sorban állnak,

hozzád találnak,

indulj el!

Asztalnál ülve,

így elmerülve,

el nem kerülve,

enned kell!

Mind meseképek,

kis tünemények,

borsónyi lények,

zöld álmon...
Megeszed szépen,

tiéd az érdem,

s elfogyott minden

a tálon...
Csalamádé

Kíséri ételed,

benne a képzelet,

zöldséges kavalkád,

húshoz remek barát!

Savanyú, de finom,

magában nem bírom,

de húshoz isteni,

kóstold meg, higgy neki!

Zsíroskenyér

Zsír a kenyéren,

csillog a fényben,

hagyma a hátán,

Megszelídül!

Benne az érdem,

reggeli képen,

magát kínálván,

Vár egyedül...
Senki se féljen,

só nélkül mégsem,

sóval vár majd rád,

Ne menekülj!

Harapva nézve,

Még egyet kérve,

ízek közt járván,

Újra leülsz...
Tej

Erős leszel tőle,

igyál majd belőle,

a tehénnek tőgye,

Adja neked...
Csészébe betöltve,

müzlivel karöltve,

teli tejes bögre,

Nyújtsd a kezed!

Belőle lesz tejföl,

túró is, ne verd föl,

tejbegríz is ebből,

Vár ma terád!

Fehér álmon ülve,

tejszínbe vegyülve,

tejet jól kihűtve,

Váltsd a teát!

Krumplistészta

Kockatészta krumplival,

paprikásra festve,

finom étel, túl hamar,

ne mondj nemet erre!

Barátja az uborka,

együtt ízük pompás,

ha magában unod ma,

ez lesz a megoldás...
Pizza

Nagy kerek tésztának

tetején,

Pizzaszósz sült rá az

elején,

Aztán több feltét is

rákerült,

Végül a jó sütés

sikerült!

A sajt a tetején

remekel,

Ami vár, eszem én,

felemel,

A pizza feltéttel,

úgy biz ám,

Pocak telítéssel,

nincs hiány!

Coca Cola

Fekete édes víz

szénsavval,

Remekel ez az íz

a hassal,

Megiszod tele lesz

pocakod,

Üvegbe elteszed,

s odaadod...
Túl sokat ne igyál,

belőle,

Egészség sem kiált,

felőle,

Mégis ha gyomrodat

rontod el,

A Cola, mint oldat

megfelel!

Ünnepek eljönnek,

ihatod,

Ne folyjanak könnyek

kirakod,

Kosárba minden nap

nem teszed,

Olykor csak magadnak

megveszed!

Gombócok

Sokféle gombóc létezik,

szilvásat enném reggelig,

túrósat, tejföllel finom,

vaníliával is bírom...
Grízgombóc, májgombóc levesbe

arcodat velük ma ne fesd be!

Töltött paprikában gombócok,

paradicsom ágyon mosolygók!

Néha gombóc van torkodban,

ételtől gyorsan elillan,

sok kerek boldog kis labda,

gurulva kerül a hasadba...
Krumplifőzelék

Babérlevél, barátot ér,

krumpli benne, néz felette,

íze finom, tejfölt hívom,

segítségül, beleszédül,

színe akár, homokba vár,

játék benne, feltét lenne...
Paradicsomoskáposzta

Káposztával paradicsom,

erre majd egy nagyot iszom,

Színe piros, finom édes,

káposztával igen ékes,

S ha még hús is figyel benne,

mintha a barátom lenne,

Megeszem én egykettőre,

nem marad semmi belőle!

Gyümölcsleves

Habkönnyű rózsaszín levesben,

gyümölcsök élnek önfeledten,

pirosból meggy és sok cseresznye,

sárgából barack is mellette.
Ízében szegfűszeg és fahéj,

isteni megeszem mind ma még,

hogyha tejszínhab van tetején,

még kérek, s kezdem az elején...
Rántotta

Anya megálmodta,

legyen ma rántotta,

ez villás reggeli,

a tojást felveri!

Sóval és fűszerrel,

keveri ezerrel,

olajos serpenyő,

melegszik egykettő!

Aztán a szép tojás,

szétoszlik semmi más,

kemény lesz hirtelen,

túl finom, higgy nekem!

Mákostészta

Tésztaszálon sok kis mák,

szürke hangyatársaság,

mégsem élnek mozognak,

csak hasadba potyognak!

Mák cukorral jó édes,

tésztádon ül, így képes
jóvá tenni életed,

mákos álmos képedet...
Bableves

A nagy tálban bab ázik,

addig anya babázik,

Miért ment fel a bab ára?

Ránézek a babára,

csendben alszik a baba.
Húst is teszek a babba,

a játék nem megy babra,

Hagymát szórok a babra,

tejföl is megy a levesbe,

enni kinek volna kedve?

Egy este a babázás,

jó volt ez a babázás.
Felébredt már a baba,

kanalazz te a babba.
Megfőztem a bablevest,

hogy te magad elnevesd!

Rántotthús

Aranybarna szép panír,

rántotthús van, jó a hír,

minden gyerek szereti,

a bundáját leveszi!

Lehet csirke vagy sertés,

mehet máris az evés,

köret rizs vagy krumplival,

ne fogyjon el túl hamar!

Finom minden pillanat,

vasárnap ebéd alatt!

Hétköznap is megeszem,

rántotthús a kedvencem!

Sóska

Ha édes, ne sózd ma,

ebéded a sóska,

Zöldszín mártás lenge,

nézed elmerengve!

Tükörtojás benne,

kis szigeted lenne,

Kikötsz rajta szépen,

tojásfehér fényben...
Megeszed a mártást,

egészséges áldást,

S ha megjön a Jóska,

neki is lesz sóska!

Almáspite

Benne van a gyerek hite,

úgy hívják, hogy almáspite.
Alma adja egészséged,

pitében lesz finom étked...
Porcukorral és fahéjjal,

tegyél rá egy jó marékkal,

s reszelt alma szépen csendben
tésztádban ül, kis kezedben...
Sárgaborsófőzelék

Mennyi sárga, mennyi pép,

sárgaborsófőzelék,

benne füstölt hús figyel,

hogy eszel, mikor, s kivel?

Kanalazol, meg-megállsz,

még egy húsra rátalálsz,

főzeléked ízében,

lágyan füstölt kincsében...
Pörkölt

Pörköltet főzünk,

pirosat,

Kockákat őrzünk,

zsírosat,

Kis husik benne,

figyelnek,

Hagymával együtt,

pihegnek...
Megfőnek szépen,

egyedül,

Paprika éppen

rákerül,

Még egy kis só kell,

semmi más,

Magyaros étel,

nem vitás!

Kalács

Megsült a kalácsod,

pedig nincs karácsony.
Kakaós is lehet,

mákosat elveszed,

diós lesz mazsolás,

mind egy feloldozás...
Kalácsod reggeli,

pocakod így teli,

vajjal vagy lekvárral,

talán nutellával,

kakaód megiszod,

finom volt, felírod!

Fagyi

Nagy gombóccal hideg csoda

hallgat,

Induljunk el gyorsan oda,

adjad,

Gyümölcsöset, csokisat is

kérek,

Sorakozik a sok fagyi

nézd meg!

Tölcsérbe vagy pohárba megy

mindegy,

Te csak gyorsan nyújtsd a kezed

itt egy,

Nyalogasd a nagy melegben

bátran,

Fagylaltozik a sok gyerek,

vártam!

Rakottkrumpli

Karika krumpli 

kolbász is fincsi,

főtt tojás így ni,

mind belefér!

Olajos tepsi,

sorba kell tenni,

tejföllel kenni,

mennyit is ér?

Sajt ráreszelve,

kockákba szelve,

tányérba rejtve,

ezt a csodát!

Rakott jó étel,

nem kell feltétel,

ubi feltéttel,

vár ma terád...
Teavaj

Nem csak a tej a baj,

hanem a teavaj,

Pocakod néha fáj,

megenni nem muszáj,

Van laktózmentes is,

szépíti reggelid,

Kenyérrel kaláccsal,

vajízű varázzsal...
Szalonna

Szalonna hagymával,

Magyar tarisznyával,

Szegények szavával,

Őseink álmával...
Szalonna tojással,

Remekmű, mi mással?

Reggeli, vacsora,

Mennyei lakoma...
Szalonna krumplival,

Mikor már mind kihal,

A nyárnak illata,

S hosszú az éjszaka...
Szalonna nyáron is,

Zöldséges álmon itt,

Örök szép valóság,

Szeresd a szalonnát!

Betűtésztás leves

Levesbe fő a betűtészta,

egész ABC belefér ma,

Kirakod neved és életed,

betűből varázsolsz képeket...
Mindegy, hogy miféle levesbe,

betűdet gyorsan keverd be,

Benne az egész iskolád,

betűlevesből láss csodát!

Puding

Hideg tejből

meleg tejből

Puding készül

bátran térülj,

Csokis ágyon,

puncsos álmon,

Tejszínhabod,

gondolatod!

Finom desszert,

vég és kezdet,

Gyümölcs már ha

rátalál ma,

Kanál benne,

már csak enne,

Ízes léted,

édességet...
Limonádé

Nagy melegben citrom, s víz

ez aztán a remek íz,

Cukrot is tegyél bele,

így lesz élettel tele!

Mentalevél álmain,

nyári árnyas vágyain,

Limonádé hűsítő,

igen remek üdítő!

Chips

Krumpliszelet lapított,

nem jó étel, tanítod,

pedig finom csemege,

feltalálók remeke!

Gyermekek mind szeretik,

polcokról ők leveszik,

kosaradból úgy kiált,

megint egy chips rád talált!

Gumicukor

Gumimaci gumimaci fáradt, 

zacskója veti neki az ágyat!

Gumibéka ivadéka ülne,

tó fodrán levélen szenderülne!

Gumigyümölcsök a fára vágynak,

melegben nem hódolnak a nyárnak!

A fekete kutyagumi végül,

túl hosszú még ő is beleszédül...
Egészségedre!

Ételt, italt mind megetted,

az étkeket megszeretted,

Tested megnő a sok jótól,

és kedves szülői szótól!

Végül aztán felnősz egyszer,

főzés tudományát kezdd el,

Boldog leszel, hogyha várhatsz,

vacsorával élen járhatsz!

Kis pocakod immár teli,

finom volt ma a reggeli,

Ebéded is kiválóság,

benned él már az okosság...
Vacsorád is meg kell enni,

aztán lehet ágyba menni,

Így ringat el könnyű álmod,

jutalomból rád talál most...

